Cekos In Ekspert

На основу члана 138. став 4. Закона о накнадама за коришћење јавних добара ("Службени гласник РС", бр. 95/18, 49/19, 86/19 - усклађени дин. износи, 156/20 - усклађени дин. износи, 15/21 - доп. усклађени дин. износи, 15/23 - усклађени дин. износи, 92/23 и 120/23 - усклађени дин. износи) и члана 17. став 4. и члана 24. став 2. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Министар заштите животне средине доноси

**ПРАВИЛНИК**   
**О ИЗГЛЕДУ, САДРЖИНИ И НАЧИНУ ДОСТАВЉАЊА ПРИЈАВЕ ЗА НАКНАДУ ЗА ЗАШТИТУ И УНАПРЕЂИВАЊЕ ЖИВОТНЕ СРЕДИНЕ**

**(Сл. гласник РС бр. 30/24)**

**Основни текст на снази од 06/04/2024 , у примени од 06/04/2024**

**Члан 1.**

Овим правилником ближе се уређује изглед, садржина и начин достављања пријаве за накнаду за заштиту и унапређивање животне средине са подацима од значаја за утврђивање накнаде.

**Члан 2.**

(1) Пријава са подацима од значаја за утврђивање накнаде за заштиту и унапређивање животне средине за обављање активности које утичу на животну средину подноси се на Обрасцу 1 - Пријава за утврђивање накнаде за заштиту и унапређивање животне средине за обављање активности које утичу на животну средину, који је одштампан уз овај правилник и чини његов саставни део.

(2) Образац из става 1. овог члана садржи: податке о периоду за који се подноси пријава, врсти пријаве, разлогу подношења пријаве, податке о обвезнику, податке од значаја за утврђивање накнаде, податке о почетку обављања делатности/активности, податке о престанку обављања делатности/активности и напомену.

(3) Део обрасца "Врста пријаве" попуњавају сви обвезници и у њега се уноси врста пријаве коју обвезник подноси, и то: пријава за период обављања активности или измењена пријава у складу са законом којим се уређује порески поступак и пореска администрација.

(4) Поље: "Разлог подношења пријаве" попуњавају сви обвезници и у поље се уноси један од следећих разлога за подношење пријаве и то: редовна пријава, почетак обављања делатности, почетак обављања активности на територији јединице локалне самоуправе/градске општине у току године за коју се утврђује накнада, почетак привременог прекида обављања делатности предузетника, наставак обављања делатности предузетника након привременог прекида, престанак обављања активности на територији јединице локалне самоуправе/градске општине у току године за коју се утврђује накнада, престанак обављања делатности.

(5) У Део 1. "Подаци о обвезнику" који попуњавају сви обвезници. уносе се основни подаци о обвезнику који подноси пријаву за заштиту и унапређивање животне средине и то: ПИБ обвезника, матични број, пословно име, адресу седишта, име и презиме, функцију, број телефона и адресу електронске поште одговорног лица, назив и шифру претежне делатности регистроване у одговарајућем регистру, назив и шифру делатности од које је остварено највише прихода у години која претходи години за коју се врши утврђивање накнаде.

(6) У Део 2. "Подаци од значаја за утврђивање накнаде", који попуњавају сви обвезници, осим новооснованих обвезника, уносе се подаци од значаја за утврђивање накнаде и то:

- у поље 2.1. уноси се производни капацитет обвезника у случају да је разврставање претежне делатности у одређени степен негативног утицаја у подзаконском акту којим се прописују критеријуми за одређивање активности које утичу на животну средину и износима накнада извршен на основу додатног критеријума;

- у поље 2.2. уноси се степен негативног утицаја активности обвезника одређен према претежној делатности обвезника и опредељивању те делатности у складу са подзаконским актом којим се прописују критеријуми за одређивање активности које утичу на животну средину и износима накнада, и то: велики утицај, средњи утицај, односно мали утицај;

- у поље 2.3. "Укупан приход обвезника који је остварен у претходној години" уноси се податак о укупном приходу обвезника из биланса успеха, а паушално опорезован предузетник уноси податак о паушално утврђеном приходу из решења пореског органа за претходну годину;

- у поље 2.4. уноси се величина обвезника утврђена у складу са прописом којим се уређује рачуноводство (велико, средње, мало и микро правно лице, односно предузетник);

- у поље 2.5. "Укупан број јединица локалне самоуправе, односно градских општина на чијој територији обавља активност од утицаја на животну средину" уноси се укупан број јединица локалне самоуправе, односно градских општина на чијој територији обвезник обавља активност.

(7) У Део 3. "Подаци о почетку обављања делатности/активности", који попуњавају новоосновани обвезници, односно обвезници који први пут отпочињу обављање активности на територији јединице локалне самоуправе, односно градске општине, као и предузетници који отпочињу обављање делатности након привременог прекида обављања делатности, уносе се подаци о датуму почетка обављања делатности, односно активности на територији јединице локалне самоуправе, односно градске општине и то:

- у поље 3.1. уноси се датум почетка обављања делатности обвезника;

- у поље 3.2. уноси се датум почетка обављања активности обвезника на територији јединице локалне самоуправе, односно градске општине у току године за коју се утврђује накнада за заштиту и унапређивање животне средине;

- у поље 3.3. уноси се датум наставка обављања делатности предузетника након привременог прекида обављања делатности.

(8) У део 4. "Подаци о престанку обављања делатности/активности", који попуњавају обвезници који престају да обављају делатност, односно региструју привремени прекид обављања активности, уносе се подаци о датуму привременог престанка обављања делатности/активности предузетника, односно датуму престанка обављања делатности и то:

- у поље 4.1. уноси се датум почетка привременог прекида обављања делатности предузетника;

- у поље 4.2. уноси се датум престанка обављања делатности због брисања обвезника из одговарајућег регистра;

- у поље 4.3. уноси се датум престанка обављања активности на територији јединице локалне самоуправе, односно градске општине у току године за коју се утврђује накнада.

(9) У део 5. "Напомена" обвезник уноси друге податке за које сматра да су од значаја за утврђивање накнаде за заштиту и унапређивање животне средине а за које није предвиђено посебно поље за унос.

**Члан 3.**

(1) Пријава за утврђивање накнаде за заштиту и унапређивање животне средине за транспорт нафте и нафтних деривата, односно сировина, производа и полупроизвода хемијских и других опасних материја из индустрије или за индустрију, односно транспорт сировина, производа и полупроизвода хемијских и других опасних материја намењених даљој продаји из складишта, на територији јединице локалне самоуправе са статусом угрожене животне средине на подручју од значаја за Републику Србију подноси се на Обрасцу 2 - Пријава за утврђивање накнаде за заштиту и унапређивање животне средине за транспорт робе, који је одштампан уз овај правилник и чини његов саставни део.

(2) Образац из става 1. овог члана садржи: период подношења пријаве за месец, врсту пријаве, податке о обвезнику и податке од значаја за утврђивање накнаде и износ накнаде.

(3) У поље "Врста пријаве" уноси се податак о подношењу редовне или измењене пријаве у складу са законом којим се уређује порески поступак и пореска администрација.

(4) У део 1. "Подаци о обвезнику" уносе се основни подаци о обвезнику: ПИБ, матични број, пословно име, назив и шифра претежне делатности, адреса седишта, име и презиме, функцију, број телефона и адресу електронске поште одговорног лица.

(5) У део 2. "Подаци од значаја за утврђивање накнаде и износ накнаде" уносе се подаци о датуму превоза, количини терета дневно, односно носивости транспортног средства ако количина терета није позната, утврђеном износу накнаде у динарима дневно, као и датуму плаћања.

**Члан 4.**

(1) Пријава за утврђивање накнаде за заштиту и унапређивање животне средине за обављање активности које утичу на животну средину подноси се на Обрасцу 1. искључиво у електронском облику организационој јединици локалне самоуправе надлежној за утврђивање накнаде за заштиту и унапређивање животне средине.

(2) Изузетно од става 1. овог члана, пријава на Обрасцу 1. за 2024. годину се може поднети организационој јединици локалне самоуправе надлежној за утврђивање накнаде за заштиту и унапређивање животне средине, односно градској управи непосредно или путем поште.

(3) Пријава за утврђивање накнаде за заштиту и унапређивање животне средине за транспорт робе подноси се на Обрасцу 2 непосредно или путем поште надлежном органу јединице локалне самоуправе са статусом угрожене животне средине на подручју од значаја за Републику Србију, до стицања услова за подношење пријаве у електронском облику.

**Члан 5.**

Даном ступања на снагу овог правилника престаје да важи Правилник о изгледу, садржини и начину достављања пријаве са подацима од значаја за утврђивање накнаде коју је обвезник накнаде за заштиту и унапређивање животне средине дужан да поднесе органу јединице локалне самоуправе, односно пријаве коју је обвезник накнаде за заштиту и унапређивање животне средине дужан да поднесе надлежном органу јединице локалне самоуправе, односно градској управи месечно за преузимања, односно испоруке робе у току месеца ("Службени гласник РС", број 93/19).

**Члан 6.**

Овај правилник ступа на снагу наредног дана од дана објављивања у "Службеном гласнику Републике Србије".

Број 110-00-0002/2024-06   
У Београду, 5. априла 2024. године

Министар,   
Ирена Вујовић, с.р.

[**© Cekos In, Beograd, www.cekos.rs**](http://www.cekos.rs/)